als_Latn dik_Latn sag_Latn
Më shumë kreditohen individët, bankat më skeptike për bizneset
Bankat rezultojnë të jenë më “dashamirëse” me individët kur bie fjala për dhënien e një kredie, sesa me bizneset. Këtë e fakton raporti më i fundit i Bankës së Shqipërisë, sipas të cilit ritmet e kreditimit të individëve rezultojnë të jenë më të larta, sesa ato të bizneseve. “Kredia për biznese ka ngadalësuar më tej ritmet e rritjes. Norma vjetore e rritjes së këtij portofoli prej 1.8% është ndër më të ulëtat në harkun kohor të një viti”, citon BSH lidhur me këtë dukuri. Duke shtuar nga ana tjetër se “kredia për individë u rrit me nivelin prej 5.3%, e mbështetur si nga financimi për konsum ashtu edhe për blerje banese”. Dy shifra këto të ndryshme nga njëra-tjetra dhe që flasin pikërisht për një trend të shtuar të përkrahjes më shumë të individëve për akordimin e një kredie. “Dobësia e kreditimit të bizneseve përcaktohet si nga kushtet ende të shtrënguara të kreditimit nga bankat, ashtu edhe nga kërkesa e ulët nga ky segment”, sqaron gjithashtu BSH-ja. Për të vijuar më tej me faktin se sipas sektorëve të ekonomisë, vihet re se bankat kanë vijuar të mbështesin me kredi sektorin e tregtisë, hotelerisë dhe restoranteve, ku konkretisht kredia për këtë sektor shënoi një rritje vjetore prej 5.2% në muajin shkurt, përkundrejt rritjes prej 4.0% në tremujorin paraardhës. Gjithashtu, raportohet se në rritje të moderuar gjatë këtyre dy muajve ka qenë edhe kredia për sektorin e ndërtimit dhe ajo për sektorin e bujqësisë, të cilat u rritën me 1.3% secila. Ndërkohë që kredia për sektorin e industrisë dhe ajo për sektorin e shërbimeve u tkurrën përkatësisht me 2.4% dhe 1.1% secila.
Sa kanë rënë konkretisht normat mesatare të interesit për kreditë?
Norma mesatare e interesit për kredinë në lekë për bizneset private, sipas Bankës së Shqipërisë, ka shënuar rënie në muajt janar dhe shkurt, duke arritur në 7.34%, nga 8.03% që ishte në fund të vitit të kaluar. Teksa norma më e ulët raportohet të ketë qenë ajo e over-drafteve, e cila ka rënë me rreth 1.16%, kundrejt tremujorit të mëparshëm. Nga ana tjetër, BSH raporton se norma mesatare e interesit për kreditë në euro për bizneset private rezultoi mesatarisht 4.76% në muajt janar dhe shkurt, ose 0.1% më e ulët se në tremujorin e mëparshëm. “Norma e interesit për kreditë në euro të bizneseve ka ndjekur një trend të dallueshëm rënës vitet e fundit. Ajo ka zbritur në nivelet aktuale, nga mesatarisht 5.96% dhe 5.14%, që shënonte në vitet 2015 dhe 2016. Rënie kjo që ka qenë e pranishme në të gjitha llojet e financimit”, sqarojnë ekspertët e BSH-së. Kurse në lidhje me normat e interesit për kreditë në lekë për individët, shtojnë se ato kanë shënuar rritje në dy muajt e parë të vitit. “Interesi mesatar rezultoi 7.52% në këta dy muaj, ose 0.45% më i lartë se në tremujorin e mëparshëm”, sqaron BSH. Për të vijuar se rritja e normave të interesit vërehet tek të gjitha segmentet, por është më e dallueshme tek kreditë overdraft. “Në dy vitet e fundit, normat e interesit për individët ka shfaqur trendin më të fortë rënës, ndihmuar, krahas politikës monetare, edhe nga rritja e konkurrencës mes bankave në këtë segment të kredisë. Në terma mesatarë, ajo ka zbritur nga 10.0% në vitin 2014, në 8.7% në vitin 2015 e më tej në 7.2%, në vitin 2016. Ndërkohë, niveli aktual i normave të interesit mbetet më i ulët se një vit më parë, përpara uljes së normës bazë të interesit me 0.5%”, thekson gjithashtu BSH-ja.
als_Latn als_Latn als_Latn als_Latn